钦定古今图书集成/明伦汇编/家范典/第041卷 > 《示儿》陈献章
## 钦定古今图书集成/明伦汇编/家范典/第041卷 > 《示儿》陈献章

张公九世尚同居，忍字专书一百馀。受唾由来称长
者，而今市辈却嗤余。

姑也须烹妇也炊，采薪负水是男儿。吾亲日夜伤离
别，争得肝肠冷落时。

百亩荒田力不支，如何千亩更营私。相寻利害无穷
日，慎勿逢人乞面皮。

门前宾客偶相投，忽忽浮生五十优。君贵我贫俱是
分，敢将丘壑傲王侯。

俯仰天人不敢言，直持素履到黄泉。儿曹无问前程
事，若个人心即是天。

圣心太极一明蟾，影落千江个个圆。五十年来如梦
觉，临岐更出示儿篇。